Britannian oppositiopomo Corbyn tapaa komission pääneuvottelijan. Mediatietojen mukaan EU on kiihdyttämässä valmistelutöitä, joilla varaudutaan brexit-sovun romuttumiseen. Labour-puolueen tiukka brexit-linja on säikäyttänyt EU-maita.

EU-komission mukaan nyt ei pidä ”kertoa kauhutarinoita” siitä, kuinka Britannian EU-erosta käytävät neuvottelut olisivat romahtamassa ja EU:ssa valmistauduttaisiin jo pahimpaan.

Komission päätiedottaja Margaritis Schinas totesi torstain tiedotustilaisuudessaan, että EU on valmis kaikkiin lopputuloksiin, mutta nyt ”pysytään rauhallisina ja jatketaan neuvottelemista”.